
   ELŐSZÓ


    A civilizációs betegségek életmóddal, táplálkozással kapcsolatos aspektusai a tudományos és ismeretterjesztő szakirodalom érdeklődésének középpontjában vannak. Kollégáimmal ezért a zöldségfogyasztást népszerűsítő, gyakorlati kézikönyvünk után azt gondoltuk, hogy egy hiánypótló folytatást szentelünk a cukorfogyasztásnak. A divatos „mentes” receptek helyett azonban megpróbáljuk a lehetetlennek tűnő küldetést: a mindennapi fő- és köztes étkezések fő- és mellékszereplőit, a nassolnivaló, étkezést helyettesítő vagy lezáró édességek, desszertek cukortartalmának fokozatos csökkentését, majd elhagyását.

    Ahogy a napi zöldségfogyasztás is megszerethető, és a fokozatosság elvei szerint kis lépésekben könnyen beépíthető a mindennapokba, a cukortartalom és az édes íz mértéke is elsősorban szokás kérdése. Gyerekként számomra elképzelhetetlen volt, hogy a kávét tej és cukor nélkül hogy lehet egyáltalán elfogyasztani, nemhogy élvezettel inni. Példaképeim szokásainak követése vett rá évtizedekkel később, hogy ma már élvezettel iszom, akkor is, ha kihűlt a krémesen kesernyés „presszó”. Ma is emlékszem arra a fegyelmezett, többhetes folyamatra, amikor gondosan kiszámolva csökkentettem egyszerre a cukor és a tej mennyiségét a reggeli kávémban, amelyet eredetileg, otthoni szokás szerint a frissen melegített tejbe kevert instant kávéporral és cukorral, néha mézzel készítettem. (Ez a részlet azért fontos, mert én magam is nagyon messziről indultam.) Néhány hónap után, már önálló praxisban dolgozó orvosként, az volt az érdekes tapasztalatom, hogy nemhogy nem hiányzik a cukor a kávéból, de kifejezetten zavar is, sőt, a tej sem esik jól a legkisebb mennyiségben sem a kávéval.


    A finomított cukrok elhagyása az életemnek körülbelül arra az időszakára esett, amikor az inzulinrezisztencia jelenségét elkezdtük rutinszerűen vizsgálni, még a mikrobiom-éra kezdete előtt. Saját tapasztalat, hogy a reggeli kávé és a japán kaizen elve nemcsak a cukor, de a mindennapokban fogyasztott péksütemények, kekszek, gyors felszívódású szénhidrátok vonatkozásában is nagyon hatékonynak bizonyult.


    A kaizen módszertana, az apró, következetes lépések transzformatív hatása a japán termelés és üzleti filozófia révén indult világhódító útjára, és mára az önfejlesztés eszköztárának egyik alapkövévé vált. Szinte bármilyen lehetetlennek tűnő változást el tudunk érni az életben, ha konzekvens, kis lépéseket teszünk, amelyek elősegítik az alkalmazkodást. Csupán néhány év telt el, mire mindez kiegészült annak felismerésével, milyen szerepet játszik a mikrobiom az emésztés, a felszívódás és az ételválasztás folyamataiban. Aki ismeri és próbálta az 500 gramm zöldség mindennap, változatosan című könyvünkben is bemutatott rendszert, amely a nyers rostok tolerálhatóságának növelése érdekében napi többszöri, kis mennyiségű zöldség, illetve gyümölcs (akár apró almaszeletek) fogyasztására épül, az pontosan tudja, hogy mire gondolunk. Itt ugyanezt az elvet, ugyanazt a gyakorlati szempontrendszert hívjuk segítségül, csak fordított irányban. A kávé cukormentesítéséhez hasonlóan három lépésben javasoljuk elhagyni a hozzáadott cukrokat és édesítőszereket a desszertekből és „nasikból”.


    A mediterrán gondolkodásmódra és az életmódváltás világszerte jól ismert „kék zóna” stratégiájára – amely nem recepteken, protokollokon, hanem sokkal inkább életszemléleten alapul – apró lépésekben állhatunk át. Ehhez igazodva jelöljük az édesítés fokozatait is. A „dolce”, azaz édes, az eredeti receptnek megfelelő édes ízt jelenti, amely 100 g termékben nagyjából 3 közepes datolya felhasználásával érhető el. A „mezzo” ízvilág ehhez képest 100 g / 2 datolyát, míg a „naturale” desszert maximum 1 datolyát tartalmaz. A cukortartalom mellett természetesen az ételek mennyisége is számít. Étkezésenként 100 grammos adagok bevezetése lehet jó kiindulópont, vagy az adagok kaizen-elv szerint való, fokozatos lecsökkentése erre a mennyiségre.


    Érdekes gyakorlati tapasztalat, hogy az adag és az ízvilág az időszakos böjthöz hasonlóan könnyen megszokható. Ehhez konkrét iránymutatást kapunk: a fenti három lépést követve könnyen követhető zsinórmérték mentén érhetjük el a kitűzött célt – ahogy például a sportolók a 40 fekvőtámasz vagy a 100 méteres síkfutás 10 másodperc alatti teljesítését. Pontosan tudni fogjuk, hogy mi az, ami a gyakorlatban egy étkezéshez optimális, és biztosítja a túlevést jellemző tompultság és a fáradt, energiaszegény állapot elkerülését. A tudás és a tapasztalat tehát nem önsanyargatás, hanem kiegyensúlyozott közérzetet, kiemelkedő teljesítményt és kiváló életminőséget eredményez. Nem véletlenül érzik sokan ezen az úton, hogy a rendszeres alkoholfogyasztáshoz hasonlóan a cukrok elhagyása is egy kellemetlen függőség leküzdése, amelyhez nem visszakívánkozunk, sokkal inkább hálásak vagyunk, hogy megszabadultunk tőle.


    Az 500 gramm zöldség mindennap, változatosan könyvünkhöz hasonlóan reményeink szerint az Amami kaizen is – egyfajta trójai falóként – rengeteg konyhába eljut, a receptek között található tudományos-ismeretterjesztő blokkok pedig a kognitív viselkedésterápia (CBT → 🌐) elveiből kiindulva segítenek megérteni a cukorfüggőség biokémiai hátterét, kockázatait és a „leszokás” gyakorlati módszertanát. A CBT-elv lényege, hogy a cukorfogyasztás jórészt nem akaraterő kérdése, hanem automatikus, helyzethez kötött viselkedés: a fáradtság, a stressz vagy a délutáni holtpont indítja be. A cukorfüggés biokémiája mellett megismerhetjük annak egészségkockázatait, majd a leszokás gyakorlati módszertanát is. Ennek során az első lépés az, hogy a saját esetünkben felismerjük a kiváltó helyzeteket. A cukorcsökkentéshez gyakorlati, tervezhető lépésekből álló eszköztárat kapunk a dolce–mezzo–naturale intenzitású édes ízt megtestesítő receptek és az édesítőanyagok egészen pontos adagolásának formájában.


    Kollégáinkkal együtt évtizedes praxisunk során rengeteg ismeretet és gyakorlatot szereztünk ezen a területen. Célunk, hogy ennek megosztásával hasznosan tudjuk kiegészíteni a kedves olvasó és környezetének kedvező tapasztalatait a nyers zöldség fogyasztásával és a rendszeres böjtökkel kapcsolatban.

SZERVEZETÜNK  ENERGIAGAZDÁLKODÁSÁNAK  MŰKÖDÉSI ZAVARAI

    Az első fejezetben eljutottunk tehát az ősi gazdasejt és az oxigénhasznosításban jeleskedő alfa-proteobaktérium „házasságáig”. Láttuk, hogy energetikai hatékonyságrobbanást és fantasztikus szelekciós (evolúciós) előnyt eredményezett, ami tulajdonképp a soksejtes élőlények kialakulását is lehetővé tette. De hogyan is zajlik mindez a gyakorlatban? Hogy is kell elképzelnünk „a sejtjeinkben társutas” proteobacit, aki körülbelül 2 milliárd éve minden olyan sejtünknek része, amelyikben sejtmag is van, saját energiatermelésre képes, differenciáltan működik, és olyan „feladatokat” végez a szervezetben, mint például az izom-összehúzódás, az ingerületátvitel, esetleg az emésztőnedv-termelés. Ezekhez bizony komplexebb döntések és rengeteg koncentrált, gyors energia szükséges, amit maguk a mitokondriumok biztosítanak.

    Rajzos ábrák híján igyekszem minél plasztikusabb hasonlatokkal élni, és minél szemléletesebben megragadni ezeket a parányi, szálakba szerveződő, izgő-mozgó struktúrákat. A felépítését tekintve gondolhatunk a mitokondriumra úgy, mint egy olajradiátorra, amelynek az egymás mellett, sűrűn hajtogatott lamellái bordázott, fésűszerű elrendeződést mutatnak. Ez egy rendkívül nagy felületet hoz létre egészen kis helyen koncentrálva.

    A radiátort egy vastag szövetanyag veszi körül, amely a működéséhez szükséges anyagokat aktív vagy passzív módon átengedi. Ne feledkezzünk el a radiátor belsejében lévő folyadékról sem, amely kompakt módon zárt, és szinte teljesen szivárgásmentes. Ugyanakkor a hibás működés egyik fontos jellegzetessége épp az lesz, hogy a radiátor „lelke”, a belső folyadék, szivárogni kezd – ez első körben az adott mitokondrium hibás működését, majd pusztulását eredményezi, de a radiátorok tömegéből szivárgó olaj és hő együttesen az egész épületet (a sejt létét) is veszélyeztető „gyulladásos” állapotot idézhet elő.

    A példánál maradva a radiátor hőtermelése az elektromos áram által felmelegített, keringő olaj hatására alakul ki,  és a mitokondriumoknál sincs ez nagyon másképp. A tápanyag lebontásából származó anyagok, például cukrok, eljutnak a mitokondriumba, és a radiátor lamelláihoz juttatják a „fűtőanyagot”, ahol előbb elektromos feszültség, majd általánosan hasznosítható kémiai energia lesz belőle. Ez úgy zajlik, hogy oxigén jelenlétében a táplálkozás után a sejtbe jutott metabolitok (→ 🌐) hasadása elektronokat szabadít fel, és ezek áramlása erre specializálódott enzimek segítségével protonokat (→ 🌐) juttat a radiátor és a „posztóborítás” közé. Így a radiátor lemezei között elektromos feszültség alakul ki, mint egy feltöltött elemben. A radiátoron ülő mikroturbinaként funkcionáló enzim közben ennek az elektromos töltésnek az energiáját arra használja, hogy a „lapátok” forgatása mellett kémiai úton tárolja az energiát ADP-ATP (ADP → 🌐) átalakulás formájában.

    Az ATP molekula a sejten belül szállítható energiahordozónak, egyfajta molekuláris üzemanyagnak felel meg. Az energia a molekulák kémiai kötéseiben rejlik, és felhasználása közben az egyik foszfát-csoport hasadása révén ADP keletkezik. A cukrok és zsírok lebomlása során egy köztes, univerzálisan hasznosítható metabolit (acetil-CoA → 🌐) képződik, amelyre gondolhatunk úgy, mint az amerikai dollárra. Az USD a kőolaj világpiaci elszámoló valutája, de gyakorlatilag mindenütt a világon elfogadják, beváltják, és építkezésre, fejlesztésre vagy simán költekezésre is használhatjuk. Ez az univerzális metabolit a zsákba zárt radiátor lamellái között keletkezik, és attól függően, hogy hőtermelés, ATP-előállítás, netán zsír vagy membránok, sejtalkotók építésére használja majd a sejt, a mitokondrium dönt a további sorsáról.

    Ha a lamellákon ülő enzimrendszer energiatermelésre fogja használni, akkor elektromos potenciált alakít ki a lamellákon a fenti lépésekben, és az ATP ott keletkezik, ahol a posztóba zárt radiátor aktív mozgásával az energiafelhasználás helyszínén arra szükség van. Ezeket az enzimeket „légzési láncnak” (→ 🌐), a folyamatot pedig „sejtlégzésnek” (→ 🌐) is nevezzük. Amennyiben hőtermelésre van szükség, akkor a lamellákból szabályozott módon egy erre specializálódott fehérje által kiengedett töltések fogják melegíteni a posztóba zárt radiátoregységet – ebben az esetben a hideg ellen nyújt majd védelmet a sejteknek. Abban az esetben pedig, ha építkezésre használja a sejt a tápanyagokat, a kőolajból (táplálékból) váltott dollárból zsírok keletkeznek, amelyekből vagy infrastruktúra (sejtmembrán) épül, vagy a zsírraktárakba kerülnek. Ezeknek a raktáraknak a szerepe, hogy a tápanyagban szegényebb, hidegebb időszakok során tartalékenergiát biztosítsanak a túléléshez. A tápanyagokban raktározott kémiai kötések oxigén jelenlétében történő enzimatikus bomlása során az ATP-ben raktározható energia átalakításának hatékonysága egészen figyelemreméltó. A biokémikus kutatók becslése szerint az egészséges sejtekben akár kétszeresen jobb hatékonysággal alakul ki a sejtben felhasználható energia, mint a legkorszerűbb belső égésű motorokban. Ha ez nem így lenne, az eukarióta sejtek valószínűleg az evolúciójuk első 1 milliárd éve alatt kihaltak volna, illetve döntő többségük minden bizonnyal az evolúció purgatóriumában végezte volna. Körülbelül 500 millió évvel ezelőtt (képzeletbeli Föld körüli utunkon a mongol sztyeppén), a földtörténeti kambrium időszakában a szövetekké, szervekké, soksejtű, vázzal rendelkező élőlényekké szerveződött eukarióták voltak a folyamat tökéletesre szelektált nyertesei.

    Az energetikai robbanás léptéke jól érthető, ha figyelembe vesszük, hogy a gazdaszervezet, az ős-archea, amely ugyan rendkívül ellenálló ősi egysejtű élőlény volt, oxigént nem tudott hasznosítani, és anaerob (aerob/anaerob → 🌐) enzimrendszere egy cukormolekulából mindössze 2 ATP-t állított elő. Az első 1 milliárd évben optimalizált endoszimbionta együttműködés révén az alfa-proteobaktérium (a későbbi mitokondrium) további, nagyjából 30 ATP-t tudott a „házasság keretében” hozományként biztosítani – oxigénhasznosító enzimrendszerével és tökéletes hatékonyságra csiszolt ATP-termelő „nanoturbináival” – ugyanannak az egy glükózmolekulának (→ 🌐) a további hasznosításából. Nem meglepő, hogy ebből evolúciósan egyrészt tartós házasság, másrészt a mitokondrium domináns „karmester” szerepe alakult ki.

    Zárójelben ugyan, de idetartozik, hogy a mitokondriumok saját DNS-állománnyal rendelkeznek, amelyben 37 gén található. Ebből mindössze 13 kódol fehérjét, a többit (a körülbelül 1500 másik fontos fehérjét kódoló gént) a mitokondrium „kiszolgáltatta” a házasság során a gazdasejtmagnak. A cirkuláris DNS-ben (→ 🌐) kódolt gének lesznek azok, amelyek kizárólag anyai úton, azaz tulajdonképpen aszexuális módon, egy ősbaktérium logikájával öröklődnek. Figyelembe véve, hogy a tápanyag-hasznosításban döntő szerepet játszó bélflórát alkotó baktériumok és ezek a sejtjeinkben élő ős-proteobaktérium-leszármazott mitokondriumok kvázi egymás unokatestvérei, egyáltalán nem tűnik túlzásnak a gondolat, hogy az emberi szervezet energia-háztartása a baktériumok kezében van. Ezek szoros együttműködésben segítik a környezeti alkalmazkodást, és az anyatejes táplálás és a kiindulási flóránk szülésben, szoptatásban gyökerező szerepét ismerve valójában egy teljes egészében matriarchális energetikai rendszer képét mutatja.

    A zárójel bezárása után térjünk vissza az eukarióták földtörténeti térhódításához. Az anyai ágon öröklődő energetikai ősrobbanás és termelékenységugrás, illetve ennek a csúcshatékonyságú nanoturbina-rendszere tette lehetővé, hogy az eukarióták nemcsak az ősóceánt népesítsék be, de a szárazföldeket is meghódítsák. Amihez ez a 2 milliárd év és 27 ezer kilométer virtuális Föld körüli út evolúciós tanulása sem volt elég, az szimbolikusan már a Lánchídon átérve, az utolsó néhány méteren állította egy rendkívül kemény kihívás elé a szervezetünket: az ipari forradalomnak többé-kevésbé megfelelő 2,7 méteres távolságon, amióta a táplálékszerzés, a hőtermelés és a mozgás egyre kevésbé kapcsolódik össze a táplálékfelvétellel. A Homo sapiens (amelynek megjelenése a virtuális Föld körüli úton nagyjából a Széchenyi-fürdőhöz esik) a Föld domináns csúcsragadozójává vált, igazi versenytárs nélkül kezdte el kisajátítani, elpazarolni és tönkretenni a természeti-biológiai környezetét, ami egy evolúciós csavarral a saját belső sejtes működésének zavaraihoz is vezet. A kóros működés a mitokondriumok hatékonyságának romlását, pusztulását okozza, ami egyrészt következményes energiahiányt jelent, másrészt a sérült mitokondriumokból felszabaduló reaktív oxigén-metabolitok, „szabadgyökök” miatt előbb a legkülönbözőbb sejtes funkciók zavarát eredményezi, majd sejthalálhoz vezet.

    A mitokondriumok strukturális, morfológiai eltéréseit neurológiai és a vázizomfunkciókat érintő súlyos örökletes betegségek hátterében az 1960-as években fedezték fel, majd a kilencvenes években egyre több genetikailag is azonosítható mutációt mutattak ki a mitokondrium fehérjéit kódoló cirkuláris DNS-ben, majd azokban a sejtmagba „vándorolt” génekben is, amelyek a mitokondrium működésének szabályozásában részt vesznek. Az egyre gyorsuló és általánosan elérhető molekuláris diagnosztikai kutatások ma már a gyulladásos és daganatos betegségek hátterében is egyre több mitokondrium-funkciózavart okozó genetikai sérülést azonosítottak, és ezek korai, iniciátor jellegű kóroki szerepére is vannak adatok.

    A mitokondriumoknak, sejtjeink „mikroprocesszorainak” sérülése tehát nemcsak energetikai funkciózavart okoz, hanem gyulladás és daganatok kiindulópontja is lehet. Ma még nem teljesen egyértelmű, hogy ez mennyire oki vagy társult jelenség a civilizációs betegségek hátterében, de látni fogjuk, hogy a túlmunka-túlfogyasztás civilizációs spektrum egyes elemei nagyon szinergikusan mutatnak egy irányba, és ezért mindenképp érdemes ezeket a tényezőket együttesen figyelembe venni. A mitokondriális stresszortényezők (például az oxigénhiány, a túltáplálkozás, a krónikus gyulladással együtt járó szabadgyökképződés) külön-külön vizsgálhatók, és részben egymástól független támadáspontjuk van, ami a funkciózavar hátterében kimutatható. Látni kell ugyanakkor, hogy a civilizációs sérülések vonatkozásában ezek jellemzően együtt, egymásra épülve alakulnak ki, és olyan „ördögi kört” alkotnak, amely az energetikai funkciózavar mellett a gyulladásos és genetikai stabilitást okozó hatás miatt fokozott daganatkockázathoz is vezet.

    A receptek mellett megjelenő ismeretterjesztő fejezetek egyik célja, hogy bemutassák: a „túltáplálkozás”, a finomított szénhidrátok nyomán jelentkező gyulladásos és anyagcsere-szövődmények nem vagylagos alapon alakulnak ki, hanem ezek a civilizációs „oki” kockázati tényezők együttes eredményei. Ez a magyarázata annak, hogy a cukorbetegeknek magasabb a daganatkockázata is, és az Alzheimer-kórt hármas típusú diabétesznek is nevezik. Ezeknek a betegségeknek a célzott kezelése mellett tehát ma már indokolt azoknak a civilizációs életmódban gyökerező, oki tényezőknek a vizsgálata és korrekciója is. Ez hosszú távú kockázatcsökkenést jelenthet, és a fokozatosan, egymásra épülve kialakuló krónikus betegségekből való gyógyuláshoz vezethet.

  

A DESSZERTKÉSZÍTÉS ALAPJAI

    TUDNIVALÓK ÉS JELMAGYARÁZAT

    A könyv receptjeinek édessége tudatosan alakítható. Az édes íz csökkentésének első lépéseként érdemes az édesítőanyag mennyiségéből körülbelül 10-15%-ot elhagyni, majd ezt néhány alkalom után tovább csökkenteni. Így az ízlelésnek is van ideje alkalmazkodni.

    [image: dekor]

    Fontos azonban, hogy nem minden recept viseli ugyanúgy a változtatást. Egy krémben, gyümölcsraguban vagy chiapudingban az édesítésre használt összetevők mennyisége könnyebben csökkenthető, mert tulajdonképpen csak az ízt befolyásolják. Süteménytésztákban, kekszekben vagy habokban viszont ezek a hozzávalók a szerkezethez, a nedvességhez és a piruláshoz is hozzájárulhatnak. Ilyenkor nagyobb csökkentésnél előfordulhat, hogy a folyadék, a zsiradék vagy más száraz összetevő arányán is finomítani kell.

    A legjobb módszer a fokozatosság: egyszerre csak keveset változtassunk, majd kóstoljunk, figyeljük az állagot, és a következő alkalommal lépjünk tovább. A cél az, hogy idővel ugyanaz a desszert kevesebb édesítéssel is teljes és élvezetes legyen, miközben az édes íz egyre kevésbé válik meghatározóvá.

        A receptek kevés kivétellel megfelelnek  a vegán táplálkozási irányzat szempontjainak. Amelyik étel nem vegán,  az az [image: NV] jelölést kapta.

        

        A desszerteknél feltüntettük az allergéneket. Mindegyik receptnél találsz extra tippeket is – ezek hozzávalói egyéb allergéneket is tartalmazhatnak!

      

    

  

  
    
      TIPP

      
        Gluténmentes étrend esetén kifejezetten gluténmentesként jelölt  zabpelyhet válasszunk, mivel a zab termesztése és feldolgozása során más gluténtartalmú gabonákkal szennyeződhet.

        Kókuszital helyett használhatunk a receptekben mandula- és zabitalt is,  ezek azonban egyéb allergéneket is tartalmazhatnak!

      

    

  



AZ ALLERGÉNEK ÉS  A NEM VEGÁN ÉTELEK JELÖLÉSE

DR. SCHWAB RICHÁRD


    belgyógyász, gasztroenterológus


    Apai nagyszüleinek vendéglőjük volt Kapuváron, édesapja élete és munkássága hosszan és szorosan kötődött a Fejér megyei vendéglátáshoz. A főzés, a konyha és a gasztronómia iránti érdeklődése szinte egyidős az orvoslással és a tudományos kutatással kapcsolatos szenvedélyével.


    Pap Ákos tanítványaként munkacsoportjuk az alapkutatási eredmények gyakorlati alkalmazásával foglalkozik. Kéri György és Peták István kutatók vezetésével ez sok nemzetközi szakmai publikációt, szabadalmakat eredményezett a daganatok molekuláris diagnosztikájának területén.


    Kollégáival több mint tíz éve foglalkoznak a mikrobiom jellemzésének gyakorlati alkalmazásával a civilizációs betegségek oki kezelésében.


    Hitvallásuk szerint széles szakmai és társadalmi összefogásra van szükség a betegségmegelőzés terén, ami talán épp a konyhában kezdődhet.


    

SÜTIS MÓNI


    cukrászmester, gasztronómiai szerző,  a Mónisüti alapítója


    A gyenesdiási Mónisüti cukrászda alapítója, a vállalkozást férjével közösen viszi. A süteménykészítés számára egyszerre szakma, alkotás és folyamatos kísérletezés. Receptjeiben a jó minőségű alapanyagokra, az ízek egyensúlyára és az egyszerűen követhető technológiákra törekszik, miközben keresi, hogyan lehet a klasszikus cukrászatot új szemlélettel továbbgondolni.


    Közgazdász és teológus végzettsége mellett mintegy tíz évig újságíróként dolgozott, majd a gasztronómia vált alkotói munkájának középpontjává. Cukrászdája irányítása mellett három receptkönyvet írt, és folyamatosan tanul, képzéseken vesz részt.


    Négy gyermek édesanyja, két unoka nagymamája – hamarosan már négyé –, így számára a család és az együtt töltött idő is szorosan kapcsolódik az ételhez.


    Az utóbbi években egyre inkább az foglalkoztatja, hogyan lehet a desszertek édességét fokozatosan csökkenteni és természetesebb alapanyagokkal újragondolni úgy, hogy közben továbbra is élményt nyújtsanak.

